🚧 นับถอยหลัง พร้อมรับมือ โปรดวางแผนการเดินทาง ปิดสะพานข้ามแยกราชเทวี  ในวันศุกร์ที่ 17 มกราคม 2568 ตั้งแต่เวลา 22.00 น. เป็นต้นไป ตลอด 24 ชม. จนถึงวันที่ 30 เมษายน 2571 โดยในระหว่างปิดเบี่ยงจราจร ผู้ใช้เส้นทางสามารถสัญจรได้เฉพาะทางราบบนถนนเพชรบุรี ฝั่งขาเข้าและขาออก ได้ฝั่งละ 2 ช่องจราจร  ดังนั้น เพื่อเป็นการลดผลกระทบด้านการจราจรในระหว่างการปิดสะพาน รฟม. จึงขอประชาสัมพันธ์เส้นทางเลี่ยง เพื่อหลีกเลี่ยงพื้นที่ก่อสร้างดังกล่าว โดยมีรายละเอียดดังนี้ 

1. เส้นทางพิเศษศรีรัช ด่านยมราช กรณีผู้ใช้เส้นทางเดินทางจากถนนนครสวรรค์ ต้องการเดินทางไปยังฝั่งตะวันออกของกรุงเทพ ให้เลี้ยวขวาบริเวณแยกนางเลิ้ง เข้าสู่ถนนพิษณุโลก จากนั้นเลี้ยวซ้ายบริเวณแยกยมราช เพื่อใช้ทางพิเศษศรีรัช ด่านยมราช ลงถนนพระราม 9 เลี้ยวขวาเข้าถนนเพชรอุทัย และเลี้ยวซ้ายเข้าถนนเพชรบุรี เพื่อเดินทางไปยังฝั่งตะวันออกของกรุงเทพฯ

2. เส้นทางถนนศรีอยุธยา กรณีผู้ใช้เส้นทางเดินทางจากถนนนครสวรรค์ ต้องการเดินทางไปยังฝั่งตะวันออกของกรุงเทพ ให้เลี้ยวขวาบริเวณแยกนางเลิ้ง เข้าสู่ถนนพิษณุโลก จากนั้นเลี้ยวซ้ายบริเวณแยกอุรุพงษ์ เข้าสู่ถนนพระรามที่ 6 จากนั้นเลี้ยวขวาบริเวณแยกศรีอยุธยา เข้าสู่ถนนศรีอยุธยา ต่อเนื่องถนนจตุรทิศ และถนนพระราม 9 เลี้ยวขวาที่แยก พระราม 9 - ประดิษฐ์มนูธรรม เพื่อเดินทางไปยังฝั่งตะวันออกของกรุงเทพฯ

3. เส้นทางถนนราชดำเนินนอก กรณีผู้ใช้เส้นทางเดินทางจากถนนราชดำเนินนอก ให้เลี้ยวขวาบริเวณหน้าลานพระบรมรูปทรงม้า เข้าสู่ถนนศรีอยุธยา จากนั้นเลี้ยวซ้ายบริเวณแยกวัดเบญจฯ เข้าสู่ถนนพระรามที่ 5 จากนั้นเลี้ยวขวาบริเวณแยกราชวิถี เข้าสู่ถนนราชวิถี ผ่านอนุสาวรีย์ชัยสมรภูมิ ต่อเนื่องถนนดินแดง และถนนพระราม 9 เลี้ยวขวาที่แยก พระราม 9 - ประดิษฐ์มนูธรรม เพื่อเดินทางไปยังฝั่งตะวันออกของกรุงเทพฯ
โดยผู้รับจ้างมีแผนจะเริ่มดำเนินการก่อสร้างสะพานข้ามแยกราชเทวีคืนในเดือนธันวาคม 2569 และคาดว่าจะเปิดใช้งานได้ในเดือนเมษายน 2571

โดยภายหลังเปิดใช้สะพานข้ามแยกราชเทวี ผู้ใช้เส้นทางจะสามารถกลับมาสัญจรบนสะพานฝั่งขาออกได้ 2 ช่องจราจร และสัญจรทางราบบนถนนเพชรบุรีฝั่งขาเข้าและขาออกได้ฝั่งละ 2 ช่องจราจรเหมือนเดิม ซึ่งเมื่อโครงการแล้วเสร็จจะทำให้เกิดจุดเชื่อมต่อระบบขนส่งสาธารณะอีกแห่งหนึ่ง ที่จะช่วยเพิ่มทางเลือก ในการเดินทางให้กับประชาชน ลดการใช้รถยนต์ส่วนบุคคล และเพิ่มประสิทธิภาพการจราจรบนท้องถนนให้มีความคล่องตัวมากยิ่งขึ้น

ทั้งนี้ ในระหว่างการปิดเบี่ยงจราจรเพื่อดำเนินงานดังกล่าว อาจทำให้ผู้ใช้เส้นทางไม่ได้รับความสะดวกในการเดินทางและอาจมีเสียงดังรบกวนพื้นที่บริเวณใกล้เคียงในวันเวลาดังกล่าว ดังนั้น หากไม่มีความจำเป็น ประชาชนโปรดหลีกเลี่ยงเส้นทาง และ รฟม. ขออภัยในความไม่สะดวก โดยผู้ใช้เส้นทางสามารถสอบถามรายละเอียดการเบี่ยงจราจรร้องเรียน เสนอแนะ ได้ที่หมายเลข 0 2168 3460 - 68 และติดตามข้อมูลโครงการฯ ได้ที่ Facebook โครงการรถไฟฟ้าสายสีส้ม ช่วงบางขุนนนท์ - ศูนย์วัฒนธรรมแห่งประเทศไทย